Сварба[[1]](#footnote-1)  
*Цётка*

Пасварыліся вясна з зімою, ну і давай адна адной на злосць рабіць.

— Я, — кажа вясна на зіму, — не буду з табой шмат гаварыць! За каўнер і так шпургану, што аж за лясамі ты ў мяне апынешся!

— Маўчы, маўчы, — бурчала белая зіма, хіба я цябе ў барані рог заганю, як сцісну, то аж табе вылезуць вочы.

Ну і пачалі адна адной наперакор рабіць. Зіма паўзе з марозам — вясна лезе з адлігай[[2]](#footnote-2), і зноў няма парадку.

Цярпелі людзі, цярпелі, а пасля давай сход рабіць, давай ра́дзіць[[3]](#footnote-3), на чыёй тут старане ім стаць. Адны казалі:

— Мы яшчэ не вымалацілі збожжа, не навазілі дроў, не адпачылі пасля летняй працы, хай пабудзе зіма.

Другія зноў крычалі:

— Вон зіму! Яна нас памарозіць; мы і так лапці патапталі, кажухі абадралі. Досыць нам яе; хочам вясны.

I няведама, як то яно пайшло б на тым сходзе, каб не ўвайшоў старэнькі жабрак[[4]](#footnote-4) і не пачаў жаліцца на зіму.

Праўда, вушы былі абмарожаны, рукі патрэсканы, світка[[5]](#footnote-5) рвана, сам ён дрыжаў ад холаду. Увесь сход закрычаў у адзін голас:

— Не хочам зімы! Хай вясна ідзе да нас!

Бедная зіма горка заплакала, слёзкі яе цяклі са стрэх, разліваліся па зямлі, збягалі ў лужы, з лужаў — у рэчкі, з рэчак — у моры, з мораў — у акіяны.

А вясна смяялася, строілася ў кветкі[[6]](#footnote-6), гарцавала на палях, песцілася па садах, шчабятала з птушкамі, цалавалася з дзеткамі, аж пакуль не пасварылася з летам.

Хто цяпер адолее, скажыце, дзеткі, самі.

1. Сва́рба — сварка, спрэчка з крыкам, шумам, лаянка. [↑](#footnote-ref-1)
2. *Адлі́га* — пацяпленне пасля марозу. [↑](#footnote-ref-2)
3. *Ра́дзіць* — раіць, прапаноўваць. [↑](#footnote-ref-3)
4. *Жабра́к* — вельмі бедны; той, хто жыве з міласціны; старац. [↑](#footnote-ref-4)
5. *Сві́тка* — доўгая сялянская верхняя вопратка. [↑](#footnote-ref-5)
6. *Стро́ілася ў кветкі* — тут: апранала зямлю ў кветкі. [↑](#footnote-ref-6)